Prosim kolegice in kolege, da iz preddverja oziroma iz pisarn pridete v veliko razpravno dvorano. Ugotavljal bom navzočnost v dvorani, da bi lahko pričeli s 15. izredno sejo. Dober večer! Predlagam, da nadaljujemo naše današnje delo. Mislim, da moramo za hip počakati, da se nam pridružijo še nekateri, da bi bili sklepčni. Še enkrat prosim kolegice in kolege, da pridejo v dvorano. Pričenjam 15. izredno sejo državnega zbora Republike Slovenije, ki sem jo sklical na podlagi prvega in drugega odstavka 51. člena ter prvega odstavka 54. člena poslovnika državnega zbora. Obveščen sem, da sta zadržana in se današnje seje ne moreta udeležiti kolega dr. Andrej Bajuk in Samo Bevk. Ostalih opravičil za nocoj nimam. Ugotavljal bom navzočnost v dvorani. Prosim, da pritisnete tipko "kvorum". Ugotavljam navzočnost v dvorani. Prosim, pritisnite tipko "kvorum". Ugotavljam, da je navzočih 55 poslank in poslancev, tako je zbor sklepčen in da lahko odloča. Na sejo sem vabil tudi predstavnike vlade, ki jih lepo pozdravljam. Prehajamo na določitev dnevnega reda 15. izredne seje. S sklicem z dne 26. marca letos ste prejeli dnevni red, ki obsega eno samo točko dnevnega reda, in sicer predlog zakona o spremembah in dopolnitvah zakona o jamstvu Republike Slovenije za obveznosti domačega letalskega prevoznika za kritje škod, nastalih kot posledica vojne oziroma terorizma, in pogojih jamstva za tuje letalske prevoznike, po hitrem postopku. O predlogu dnevnega reda bomo odločali v skladu z drugim odstavkom 64. člena poslovnika. Sprašujem, ali želi kdo besedo pri umikih in širitvah? [[Ne.]] Potem razumem, da lahko preidemo na razpravo in odločanje o predlogu, da se sprejme zakon po hitrem postopku. Predlog zakona je v obravnavo, kot rečeno, predložila vlada. Hkrati je predlagala, da se ga sprejme po hitrem postopku. Želi minister besedo v zvezi s tem? [[Ne želi.]] Matično delovno telo podpira tako odločitev. Želi predsednik besedo? [[Želi.]] Prosim. Prosim za mir v dvorani.
Hvala lepa, gospod predsednik.
V zvezi s hitrim postopkom.
Podpiramo hitri postopek.
Hvala lepa. Želi besedo predstavnik sekretariata? [[Ne.]] Sprašujem, ali želijo besedo predstavniki poslanskih skupin v zvezi s postopkovnim predlogom? [[Ne.]] Prehajamo na odločanje o predlogu, da se navedeni zakon sprejme po hitrem postopku. Glasujemo. Glasujemo o predlogu, da državni zbor sprejme zakon po hitrem postopku. 62 navzočih. 58 za, nihče proti. [[Za je glasovalo 58.]] [[Proti nihče.]] Ugotavljam, da smo tak predlog sprejeli. Tako predlagam za današnjo sejo dnevni red, ki ste ga prejeli s sklicem. Sprememb niste predlagali, tako lahko o predlogu glasujemo. Prosim. Glasujemo o predlogu dnevnega reda v celoti. 64 navzočih. 62 za, nihče proti. [[Za je glasovalo 62.]] [[Proti nihče.]] Ugotavljam, da je dnevni red 15. izredne seje zbora sprejet. Prehajamo na 1. IN EDINO TOČKO DNEVNEGA REDA, TO JE NA OBRAVNAVO PREDLOGA ZAKONA O SPREMEMBAH IN DOPOLNITVAH ZAKONA O JAMSTVU REPUBLIKE SLOVENIJE ZA OBVEZNOSTI DOMAČEGA LETALSKEGA PREVOZNIKA ZA KRITJE ŠKOD, NASTALIH KOT POSLEDICA VOJNE OZIROMA TERORIZMA, IN O POGOJIH JAMSTVA ZA TUJE LETALSKE PREVOZNIKE, PO HITREM POSTOPKU. Predlog zakona je v obravnavo predložila vlada. Ministra prosim, da predlog predstavi. Imate besedo.
Hvala lepa za besedo, gospod predsednik. Spoštovane poslanke in poslanci. Vlada je predložila v obravnavo in sprejetje predlog sprememb zakona o jamstvu Republike Slovenije za obveznosti domačega prevoznika za kritje škod, nastalih kot posledica vojen oziroma terorizma, in o pogojih jamstva za tuje letalske prevoznike. Kot vam je vsem znano, je bil ta zakon sprejet po dogodkih 11. septembra v Združenih državah Amerike in bil nato podaljšan, s prvo spremembo, tako da njegova veljavnost poteče 31. marca oziroma konec tega meseca. Ustrezni organi tako v Evropi kot v Združenih državah, predvsem evropski organi in evropske vlade še niso sprejeli dokončnega stališča, kako nameravajo ravnati s tem v zvezi vnaprej, kot zadnja informacija pa je ta, da je svet prometnih ministrov Evropske unije na predvčerajšnji in včerajšnji seji začasno podaljšal še ta rok za podobno jamstvo, kot ga sprejemamo mi, za naslednja dva meseca. Zato predlagamo, da državni zbor sprejme ta zakon oziroma spremembe zakona, s katerim podaljšujemo rok do 31.12., s tem da so potem uvedeni postopki tudi s pogodbo, kdaj se to jamstvo prekine v primeru drugačnih rešitev. In pa še druga novost, da se na ta način omogoči tudi jamstvo za letala, ki jih Adria Airways vzame v zakup. Hvala lepa.
Hvala lepa, gospod minister za predstavitev predloga. Predlog zakona je obravnaval odbor. Predsednik želi besedo.
Hvala lepa, gospod predsednik. Na včerajšnji seji smo na odboru obravnavali navedeni zakon in sprejeli sklep, kot sem že povedal, da podpiramo hitri postopek. V nadaljevanju smo sprejeli dva amandmaja k 2. členu predloga zakona. Prvi je k 2.a členu, da se pač 2.a člen spremeni, tako kot je navedeno v pisni obliki, da ga ne ponavljam. K 2.b členu pa predlagamo, da se ta 2.b člen črta. Ker sem pa že pri besedi, gospod predsednik, če dovolite, predlagam še kot poslanec en redakcijski amandma, in sicer k 3. členu. Da bo bolj jasno v tem zakonu, naj se v prvem odstavku 3. člena za besedo "zakona" doda besedilo "z določbo 1. člena tega zakona", tako da uskladitev velja od 31. marca 2002 dalje. Gre samo za to, da bo boljše razumevanje, dodati k temu členu, "z določbo 1. člena tega zakona". Gre za redakcijski popravek. Hvala lepa.
Hvala lepa. Želi besedo predstavnik sekretariata? [[Ne želi.]] Besedo dajem predstavnikom poslanskih skupin, če to želijo. [[Nihče.]] Potem vabim k besedi poslanke in poslance. Želijo razpravo? Kolega Drobnič ima prvi 5-minutno razpravo.
Hvala lepa za besedo. Jaz imam samo dve vprašanji, ki bi jih rad naslovil na vlado. Evropske države so včeraj oziroma Evropska unija je sprejela sklep o podaljšanju in me zanima, za koliko časa. Zanima me tudi naslednje. Ali se naša vlada udeležuje oziroma sodeluje pri oblikovanju tega evropskega "zavarovalnega pula" za takšne primere. Koliko se kaj vlada vključuje v iskanje rešitev? Ali se sploh ne? Hvala.
Hvala lepa. Kdo od poslank in poslancev želi razpravljati? Gospod minister? Prosim. Ali želite odgovoriti na zastavljeno vprašanje? Kar odgovorite [[...]]
Hvala lepa. Najprej prvo vprašanje, za koliko časa? Začasno za dva meseca. Ampak, to je bila odločitev, sprejeta včeraj, tako da to informacijo imamo seveda danes. Vendar kljub temu predlagamo, da veljavnost tega zakona podaljšamo do konca leta z jasno možnostjo, da se to jamstvo seveda takrat, ko bo potrebno, prekine. Sicer pa spremljamo ta dogajanja, vpliva na odločitve prometnih ministrov EU-ja pa seveda v tem trenutku nimamo. Sodelujemo pa pri vseh organih, ki so povezani z letalstvom v svetu, kot je IKAO in tako dalje.
Hvala lepa. Kolega dr. Bernik želi razpravljati.
Hvala lepa, gospod predsednik. Gospod minister! Samo eno vprašanje oziroma dve. Prvič. Pred kratkim je vlada Združenih držav Amerike odločila, vsaj nameravala je odločiti, da ne bodo podaljšali teh garancij. Če sem v zmoti, me prosim popravite, ker nisem zadnjih novic slišal. Drugič me pa zanima, kakšne finančne posledice bo imelo to podaljšanje? Kdo plačuje premijo, v kakšni višini in, ali je letalska družba odgovorna za del te premije? Hvala.
Hvala lepa. Želi še kdo besedo? [[Ne.]] Potem vabim ministra, da odgovori tudi na ti dve zastavljeni vprašanji. Prosim.
Letalski prevoznik plačuje normalno premijo. Obveznosti, tu tudi piše, kakšne so finančne obveznosti, bi nastale v primeru kakšnih takšnih dogodkov, za katere se jamstvo daje.
Hvala lepa. Želi še kdo besedo? Kolega dr. Bernik in za njim kolega Barovič. Prosim, imate besedo, kolega dr. Bernik.
Hotel sem vprašati naslednje. Kolikor mi je poznano, so "stand by" krediti, kot se temu reče, precej dragi, in vi tega niste omenili. Morda [[...]]
Kolega dr. Bernik, samo hipec! Mislim, da ga tamle v soseščini motite. Mislim, da to ni "fer". Brez zamere, da to rečem na glas, ampak tako je. Kolega dr. Bernik, izvolite.
Hvala lepa. No, samo to sem hotel vprašati, ali je to "stand by" kredit ali je kaj drugega. Hvala.
Kolega Barovič, imate besedo.
Hvala lepa, gospod predsednik. Bil sem navzoč na prvem sestanku matičnega odbora, kjer je bilo veliko besed izrečenih okoli jamstva, ki naj bi ga dala država letalskemu prevozniku v primeru terorističnih napadov in podobno. Takrat je bilo veliko debate, in mi smo se strinjali, seveda, da vsekakor želimo Adrii Airways, da normalno posluje. Tudi sam bi imel vprašanje za gospoda ministra. Od takrat je poteklo kar nekaj časa. Sicer beremo v poročilu, da države Evropske unije še vedno iščejo rešitve. Mene pa zanima, ali imate mogoče podatke, koliko drugih evropskih držav ima zaščito letalskih družb s podobno vsebino in na kakšen način druge države urejajo - ali prav tako, z jamstvom države - če so kakšni podatki, in primerjalno mogoče, za koliko časa, in primerjalno, za koliko denarja. Hvala lepa.
Hvala lepa. Kolega Jelinčič.
Hvala lepa, gospod predsednik. Vprašal bi gospoda ministra, ali gre v primeru zavarovanja teh letal oziroma tudi škode, nastale, če vzamemo, na letalih oziroma povzročene z letali, ali je tu notri všteto tudi najnovejše Drnovškovo letalo, za katero vemo, da že povzroča škodo državi in gospodarstvu, ker troši bistveno več denarja, kot bi ga smelo. Zanima me tudi, ali je to letalo všteto tudi med domače prevoznike, v skladu z amandmajem, ki ga je odbor dal k 2.a členu. Hvala lepa.
Samo hipec, minister. Želi še kdo besedo od kolegic in kolegov? [[Ne želi.]] Imate besedo, gospod minister.
Poskušal bom odgovoriti obema. Torej, kar se tiče - v Evropski uniji to štejejo podobno kot jamstvo, kot sem že prej rekel, in sicer štejejo v smislu državne pomoči, pa tudi kot jamstvo. Mislim, da je bilo tudi vprašanje, za koliko časa. Svet prometnih ministrov je na zasedanju predvčerajšnjim in včeraj to zadevo podaljšal začasno za dva meseca. Oni so se pač odločili, da to vsaka dva meseca podaljšujejo, in še ni drugega predloga. Na vprašanje gospoda Jelinčiča pa moram reči, da to letalo ne spada v kategorijo letal, za katera daje država jamstvo. Konec koncev, takšnih letal je poleg tega vladnega, ali kako se imenuje, v Sloveniji še mnogo drugih. Gre za potniška letala našega letalskega prevoznika.
Hvala lepa. Najprej kolega Barovič, za njim kolega Jelinčič.
Hvala lepa za odgovor. Dopolnilno vprašanje. Če sem prej prav razumel, mi danes govorimo o podaljšanju - če sem prav razumel, če nisem, se opravičujem - do 31. decembra? Mi bomo ravnali drugače, kot, če sem vas prav razumel, v ostalih državah, kjer podaljšujejo vsaka dva meseca. In če, zakaj je tako. Hvala.
Hvala lepa. Kolega Jelinčič.
Hvala lepa, gospod predsednik. Gospod minister! V medijih je vlada sporočala, da se bo letalo, ki ga je nabavil gospod Drnovšek za svoje namene, uporabljalo večnamensko. To pomeni, da bo to obenem transportno letalo, letalo, ki bo metalo padalce, letalo, ki bo prevažalo bolnike, ki bo prevažalo vladno gospodo in tudi potnike. To se pravi, zanima me, kam se sploh uvršča to letalo. Če se uvršča v to široko sfero, kot sem jo jaz zdaj naštel, in jo je vlada predlagala, v tem primeru bi moralo tudi to letalo soditi notri. Glede na vašo izjavo, da pa je takih letal več v Sloveniji, me pa zanima, jaz zaenkrat vem za eno samo tako vladno letalo in bi rad vedel, ali je res še kakšno takšno vladno letalo, za katerega bomo izvedeli čez pol leta. Hvala.
Kolega Jelinčič! Vi sami najbolj veste, da ste zdaj prekoračili poslovnik. Vsi se sklicujemo nanj. Jaz sem ga od vseh oziroma kot predsedujoči najbolj dolžan upoštevati. Na vaše vprašanje je bilo že odgovorjeno. Če želi minister dodati kaj k tem odgovoru, je k temu vljudno vabljen. In seveda, vabljen je k odgovoru na vprašanje kolega Baroviča.
Gospodu Baroviču. Saj sem že prej rekel, da do 31.12., s tem, da je možno seveda v primeru drugačnih odločitev oziroma drugačnega reševanja tega problema, da bo možno to pogodbo tudi prekiniti. Zakaj do 31.12.? Zaradi tega, da se tudi državni zbor na to temo ne sestaja vsaka dva meseca. Če bi bila takšna odločitev sprejeta že takrat, ko se je zakon prvič sprejemal, bi se že zdaj sestajali verjetno na to temo manjkrat. To je predlog.
Prav. Želi še kdo besedo? Sicer bom razpravo zaključil. Prosim? Kolega Jelinčič. Prosim pa, da [[...]]
Hvala lepa, gospod predsednik. Jaz bi vseeno prosil odgovor vsaj na tisti del, ali je še kakšno tako letalo v Sloveniji. [[Smeh v dvorani.]]
Prosim, gospod minister.
Moram reči, da nisem strokovnjak za letala, tako kot ste vi. Jaz sem mislil pri tem, ne da je točno tako letalo, ampak manjših letal imamo verjetno še nekaj. Tudi vi ste bolje seznanjeni s tem kot jaz. Ta zakon pa obravnava letala našega letalskega prevoznika. Hvala lepa.
Mislim, da o tem ni več potrebno voditi diskusije. Prosim za mir! Prosim za mir v dvorani. Kolega Barovič.
Hvala. Jaz pač vprašam. Razumem do 31.12. oziroma najdlje do 31.12. Če pa se bodo pogoji spremenili, samo to me še zanima, ali bo to veljalo do 31.12. oziroma na kakšen način, če se bodo pogoji zavarovanja spremenili, na kakšen način bomo mi, ali bomo prekinili danes, recimo, sprejet predlog, ob novih pogojih, ali bomo vseeno ostali pri sprejetem zakonu do 31. decembra. Hvala lepa.
Gospod minister.
Mislim, da bo pravilen odgovor ta. Mi smo celo v predlogu tega zakona res napisali, da bi dal v bistvu državni zbor pooblastilo vladi, da prekine to trajanje, trajanje te garancije, tega zakona. Vendar je, po razpravi včeraj na seji odbora za infrastrukturo oziroma glede na mnenje sekretariata za zakonodajo, je bil ta člen črtan. To se pravi, da mislim, da prav razlagam, da moramo priti s prenehanjem veljavnosti tega zakona v državni zbor.
Ne vidim več prijav k razpravi. Razpravo zaključujem. Prehajamo na drugo obravnavo, in sicer na razpravo in odločanje o posameznih členih in vloženih amandmajih. Šli bomo od člena do člena. Najprej bomo odločali o besedilu člena 1, potem imamo k členu 2 vložena dva amandmaja. Prav tako imamo vložen amandma k 3. členu. 4. člen je brez amandmaja. Torej odločali bomo od člena do člena. Najprej dajem v razpravo in odločanje besedilo 1. člena. Želi kdo besedo? [[Ne.]] Besedilo 1. člena dam na glasovanje. Glasujemo. Navzočih 65. 53 za, nihče proti. [[Za je glasovalo 53.]] [[Proti nihče.]] Besedilo 1. člena je sprejeto. Imamo dva amandmaja k 2. členu. Želi kdo o njima razpravljati? [[Nihče.]] Zaključujem razpravo. Najprej bomo odločali o amandmaju pod zaporedno številko 1 k 2. členu. Gre za amandma, da se besedilo 2.a člena spremeni tako, da se glasi: "V jamstvu Republike Slovenije iz 2. člena zakona so vključene tudi obveznosti domačega letalskega prevoznika iz naslova odgovornosti zaškode, ki bi jih povzročili zrakoplovi vzeti v zakup". Ta amandma dam na glasovanje. Glasujemo. Glasujemo o amandmaju. 64 navzočih. 54 za, nihče proti. [[Za je glasovalo 54.]] [[Proti nihče.]] Glasujemo o amandmaju pod zaporedno številko 2. 63 navzočih, 52 za, eden proti. [[Za je glasovalo 52.]] [[Proti 1.]] Ugotavljam, da je tudi ta amandma, po katerem se 2.b člen črta, sprejet. Tako lahko preidemo na amandma k 3. členu. Želi kdo o njem besedo? [[Nihče.]] Glasujemo o amandmaju k 3. členu [[amandma imate na posebnem listu, ki ste ga dobili na klopi, mislim, da se ravnokar deli oziroma ga že imate pred seboj.]] . Gre za amandma k 3. členu, da se v prvem odstavku 3. člena za besedo "zakona" doda besedilo "z določbo 1. člena tega zakona". Vlagatelj amandmaja je kolega Gerenčer. Glasujemo o predlogu amandmaja k 3. členu. 67 navzočih, 54 za, eden proti. [[Za je glasovalo 54.]] [[Proti 1.]] Ugotavljam, da je bil amandma sprejet. Lahko glasujemo o členu v celoti. Prosim, glasujemo o členu v celoti. 62 navzočih, 51 za, nihče proti. [[Za je glasovalo 51.]] [[Proti nihče.]] Ugotavljam, da je člen izglasovan. V razpravo in odločanje dajem besedilo 4. člena. Želi kdo besedo? [[Nihče.]] Zaključujem razpravo. Prehajamo na odločanje o besedilu 4. člena. Glasujemo. Glasujemo o besedilu 4. člena. 63 navzočih, 54 za, nihče proti. [[Za je glasovalo 54.]] [[Proti nihče.]] Ugotavljam, da je bil predlog sprejet. Prehajamo na razpravo o naslovu zakona. Želi kdo besedo? [[Ne želi.]] Prehajamo na odločanje o naslovu zakona. Glasujemo. Odločamo o naslovu zakona. 64 navzočih, 57 za, nihče proti. [[Za je glasovalo 57.]] [[Proti nihče.]] Ugotavljam, da je naslov zakona sprejet. Prehajamo na tretjo obravnavo. K 2. in 3. členu so bili vloženi amandmaji. To pomeni, da imajo kvalificirani predlagatelji možnost k tema členoma vložiti amandmaje, če tako želijo. Sprašujem, ali želi kdo vložiti amandmaje? Ugotavljam, da nihče. Na podlagi tretjega odstavka 198. člena poslovnika sprašujem sekretariat, ali je porušena medsebojna skladnost? [[Ni.]] Prehajamo na odločanje o zakonu v celoti. Želi kdo besedo pred odločanjem o zakonu v celoti? [[Nihče.]] Glasujemo torej o predlogu zakona v celoti. 65 navzočih, 57 za, nihče proti. [[Za je glasovalo 57.]] [[Proti nihče.]] Ugotavljam, da je predlagani zakon v celoti sprejet. S tem zaključujem to točko dnevnega reda in 15. izredno sejo državnega zbora Republike Slovenije. Vsem se zahvaljujem za sodelovanje in želim prijeten večer. Vidimo se jutri ob 10.00 uri na nadaljevanju 14. redne seje državnega zbora.